**«20 минг тадбиркор – 500 минг малакали мутахассис» давлат дастурига киритилган тадбиркорларга солиқ имтиёзлари берилади**

ЎРҚ-923-сон Қонун (02.04.2024) билан айрим тадбиркорларга солиқ имтиёзлари беришни назарда тутувчи қўшимчалар киритилди.

Солиқ кодексига киритилган ўзгартиришга асосан «20 минг тадбиркор – 500 минг малакали мутахассис» давлат дастурига киритилган тадбиркорларга табақалашган миқдорларда солиқ имтиёзлари ва преференциялар тақдим этиш назарда тутилмоқда.

Хусусан, Солиқ кодексининг 482 ва 483-моддаларига қуйидаги қўшимчалар киритилмоқда:

01.01.2025 йилга қадар «20 минг тадбиркор – 500 минг малакали мутахассис» дастурига киритилган тадбиркорларга мол-мулк ва ер солиқларини 50 %дан 100 %гача камайтирилган ставкаларда тўлаш;

барча солиқларни (ҚҚС ва солиқ агентлари сифатида тўланадиган солиқлар бундан мустасно) ва божхона тўловлари бўйича таъминотсиз ва фоизсиз 3 ойдан 12 ойгача бўлиб-бўлиб тўлаш имконияти тақдим этилмоқда.

Ушбу имтиёзлар «20 минг тадбиркор – 500 минг малакали мутахассис» дастурига киритилган тадбиркорларга улар бир вақтнинг ўзида қуйидаги шартларга риоя этган тақдирда берилади:

- «Ижтимоий ҳимоя ягона реестр»даги фуқаролар ишга қабул қилинганда, уларга 1 йил давомида ҳар ой 1 млн сўмдан кам бўлмаган иш ҳақи тўлаганда;

- «Ижтимоий ҳимоя ягона реестр»даги фуқаролар ишчилар сонининг камида 20 фоизини ташкил этганда.

Ушбу имтиёз ва преференциялар Тошкент шаҳрида рўйхатдан ўтган тадбиркорларга нисбатан татбиқ этилмайди.

Ҳисоб-китобларга кўра мазкур имтиёзлар бўйича тадбиркорлик субъектлари ихтиёрида 135 млрд сўм маблағлар қолиши кутилмоқда.

Изоҳ. Мазкур солиқ имтиёзлари ва преференциялари 01.07.2023 йилдан этиборан юзага келган муносабатларга нисбатан ҳам татбиқ этилади.